Ministerul Sănătăţii Publice

ORDIN Nr. 1.355

din 23 iulie 2008

privind aprobarea Criteriilor de stabilire a ordinii de prioritate în soluţionarea cererilor de repartizare a locuinţelor construite de Agenţia Naţională pentru Locuinţe pentru medicii rezidenţi şi alţi tineri specialişti din sistemul de sănătate
Publicat în: Monitorul Oficial Nr. 576 din 30 iulie 2008

    Văzând Referatul de aprobare al Direcţiei generale buget şi credite externe nr. E.N. 7.975 din 23 iulie 2008,

    având în vedere prevederile art. 7 alin. (3) din anexa la Hotărârea Guvernului nr. 339/2008 pentru aprobarea Normelor de administrare a locuinţelor construite de Agenţia Naţională pentru Locuinţe de care pot beneficia medicii rezidenţi şi alţi tineri specialişti din sistemul de sănătate, ale art. 7 alin. (4) din Hotărârea Guvernului nr. 862/2006 privind organizarea şi funcţionarea Ministerului Sănătăţii Publice, cu modificările şi completările ulterioare, ale art. 14 alin. (7) şi (8) din Normele metodologice pentru punerea în aplicare a prevederilor Legii nr. 152/1998 privind înfiinţarea Agenţiei Naţionale pentru Locuinţe, aprobate prin Hotărârea Guvernului nr. 962/2001, cu modificările şi completările ulterioare,

    ministrul sănătăţii publice emite următorul ordin:
    Art. 1 - Se aprobă Criteriile de stabilire a ordinii de prioritate în soluţionarea cererilor de repartizare a locuinţelor construite de Agenţia Naţională pentru Locuinţe pentru medicii rezidenţi şi alţi tineri specialişti din sistemul de sănătate, prevăzute în anexa nr. 1.

    Art. 2 - Se aprobă Lista actelor justificative necesare pentru stabilirea ordinii de prioritate în soluţionarea cererilor de repartizare a locuinţelor construite de Agenţia Naţională pentru Locuinţe pentru medicii rezidenţi şi alţi tineri specialişti din sistemul de sănătate, prevăzută în anexa nr. 2.

    Art. 3 - Anexele nr. 1 şi 2 fac parte integrantă din prezentul ordin.

    Art. 4 - Direcţiile de specialitate din Ministerul Sănătăţii Publice, autorităţile de sănătate publică judeţene şi a municipiului Bucureşti, precum şi unităţile sanitare implicate vor duce la îndeplinire dispoziţiile prezentului ordin.

    Art. 5 - Prezentul ordin se publică în Monitorul Oficial al României, Partea I.

Ministrul sănătăţii publice,

Gheorghe Eugen Nicolăescu

    Anexa Nr. 1
CRITERII

de stabilire a ordinii de prioritate în soluţionarea cererilor de repartizare a locuinţelor construite de Agenţia Naţională pentru Locuinţe pentru medicii rezidenţi şi alţi tineri specialişti din sistemul de sănătate

    A. Criterii de acces la locuinţă

    1. Titularul cererii de repartizare a unei locuinţe pentru tineri, destinată închirierii, trebuie să fie major, în vârstă de până la 35 de ani la data depunerii cererii şi să poată primi repartiţie pentru locuinţă în cel mult 12 luni de la împlinirea acestei vârste. Cererea de locuinţă se efectuează numai individual şi în nume propriu.

    2. Titularul cererii de locuinţă şi ceilalţi membrii ai familiei acestuia - soţ/soţie, copii şi/sau alte persoane aflate în întreţinerea acestuia - să nu deţină sau să nu fi deţinut o altă locuinţă în proprietate şi/sau să nu fie beneficiarii unei alte locuinţe cu chirie, proprietate de stat, proprietate a unităţii administrativ-teritoriale sau a unităţii în care îşi desfăşoară activitatea, atât în localitatea în care a solicitat locuinţă, cât şi în localitatea din afara acesteia, în care îşi are locul de muncă titularul cererii de locuinţă, după caz. Pentru sectoarele municipiului Bucureşti această restricţie se referă şi la locuinţe care au fost sau sunt deţinute în municipiu, indiferent în care sector al acestuia. Cuprinderea teritorială la care se referă această cerinţă se va stabili de către autorităţile de sănătate publică judeţene, cu avizul Ministerului Sănătăţii Publice, în sensul şi în corelare cu cele precizate la criteriul de acces nr. 3.

    NOTĂ:

    Restricţia referitoare la nedeţinerea unei locuinţe în proprietate nu are în vedere locuinţele înstrăinate în urma unei acţiuni de partaj sau locuinţele trecute în proprietatea statului în mod abuziv şi care nu au fost retrocedate în natură. De asemenea, restricţia nu se aplică în cazul deţinerii cu chirie a unui spaţiu locativ în cămine de familişti sau de nefamilişti, precum şi chiriaşilor din locuinţele preluate abuziv de stat şi care fac obiectul unor solicitări de retrocedare sau care sunt retrocedate către foştii proprietari. Prin cămine de familişti sau de nefamilişti se înţelege clădirile dotate cu camere de locuit individuale şi cu dependinţele, dotările şi unităţile comune.

    3. Titularul cererii de locuinţă să îşi desfăşoare activitatea în localitatea în care sunt amplasate locuinţele. Cuprinderea teritorială la care se referă această cerinţă se va stabili de către autorităţile de sănătate publică judeţene, cu avizul Ministerului Sănătăţii Publice. Se va avea în vedere posibilitatea extinderii acestei cuprinderi teritoriale şi în afara localităţii în care s-a solicitat locuinţa, în cazuri motivate de existenţa unor platforme industriale, spitale, ambulatorii sau alte tipuri de unităţi sanitare, unităţi sanitar-veterinare, aşezăminte de ocrotire socială, aeroporturi, nave maritime sau fluviale, unităţi turistice, cultural-sportive şi de agrement sau alte asemenea cazuri, în care îşi desfăşoară activitatea solicitanţii de locuinţe.

    NOTĂ:

    Prin excepţie, în cazul în care se extinde cuprinderea teritorială a criteriului, solicitanţii care îşi desfăşoară activitatea în afara localităţii în care sunt amplasate locuinţele trebuie să facă dovada că au domiciliul stabil de cel puţin un an în această localitate.

    4. Repartizarea locuinţelor se face în limita fondului disponibil, luându-se în considerare atât locuinţele libere din fondul existent, cât şi locuinţele ce urmează a fi finalizate în cadrul unor obiective de investiţii aprobate şi cuprinse în programul de construcţii de locuinţe pentru tineri, destinate închirierii.

    NOTĂ:

    Lista de priorităţi se stabileşte anual.

    Solicitanţii înscrişi în lista de priorităţi, cu respectarea criteriilor cuprinse la pct. 1, 2 şi 3, care nu pot beneficia de repartizarea unei locuinţe în limita fondului disponibil în anul respectiv, pot primi repartiţii în anii următori, în limita fondului disponibil în fiecare an şi în noua ordine de prioritate stabilită.

  B. Criterii de ierarhizare stabilite prin punctaj

  1. Situaţia locativă actuală

  1.1. Chiriaş în spaţiu din fond locativ privat                10 puncte

  1.2. Tolerat în spaţiu                                         7 puncte

  1.3. Suprafaţa locuibilă deţinută (chirie, tolerat în

       spaţiu): - m2/locatar

  a) mai mare de 15 m‚ şi până la 18 m‚ inclusiv                 5 puncte

  b) mai mare de 12 m‚ şi până la 15 m‚ inclusiv                 7 puncte

  c) 8 m‚ şi până la 12 m‚ inclusiv                              9 puncte

  d) mai mică de 8 m‚                                           10 puncte

  NOTĂ:

  În cazul celor toleraţi în spaţiu, toată suprafaţa locativă a imobilului

se împarte la numărul total al locatarilor, în care sunt incluşi şi cei care

nu fac parte din familia solicitantului de locuinţă, dar care locuiesc în

acelaşi imobil. În cazul spaţiilor locative închiriate, suprafaţa locativă

deţinută conform contractului de închiriere se împarte numai la numărul

membrilor familiei solicitantului de locuinţă. La stabilirea numărului de

membri ai familiei solicitantului de locuinţă se va avea în vedere

componenţa familiei definită la lit. A pct. 2.

  2. Starea civilă actuală

  2.1. Stare civilă:

  a) căsătorit                                                  10 puncte

  b) necăsătorit                                                 8 puncte

  c) căsătorit cu soţ/soţie medic                               13 puncte

  2.2. Număr de persoane aflate în întreţinere

  a) copii:

  - 1 copil                                                      2 puncte

  - 2 copii                                                      3 puncte

  - 3 copii                                                      4 puncte

  - 4 copii                                                      5 puncte

  > 4 copii                                                      5 puncte

                                                                 +1 punct

                                                                 pentru

                                                                 fiecare

                                                                 copil

  b) alte persoane, indiferent de număr                          2 puncte

  3. Starea de sănătate actuală

  Boala de care suferă solicitantul sau alt membru al familiei

ori aflat în întreţinere necesită, potrivit legii, însoţitor

sau o cameră în plus                                             2 puncte

  4. Vechimea cererii solicitantului:

  4.1. până la 1 an                                              1 punct

  4.2. între 1 şi 2 ani                                          3 puncte

  4.3. între 2 şi 3 ani                                          6 puncte

  4.4. între 3 şi 4 ani                                          9 puncte

  4.5. pentru fiecare an peste 4 ani                             4 puncte

  5. Nivelul de studii/pregătire profesională:

  5.1. fără studii şi fără pregătire profesională                5 puncte

  5.2. cu şcoală generală, fără pregătire profesională şi/sau

       cu specializare la locul de muncă                         8 puncte

  5.3. cu studii medii, fără pregătire profesională şi/sau cu

       specializare la locul de muncă                           10 puncte

  5.4. cu pregătire profesională, prin studii medii sau

       profesionale de specialitate şi/sau prin studii

       superioare de scurtă durată                              13 puncte

  5.5. studii superioare, din care:

  a) medic rezident

  - rezident prin concurs                                       18 puncte

  - rezident confirmat prin ordin al ministrului sănătăţii

    (fără concurs)                                              16 puncte

  b) medic rezident în specialitate deficitară/specialist în

     activitate deficitară în judeţ                             20 de puncte

  c) alţi tineri specialişti                                    15 puncte

  NOTĂ:

  Se va puncta ultimul nivel de studii încheiat şi atestat conform legii.

  Autorităţile de sănătate publică au obligaţia de a stabili lista

specialităţilor şi activităţilor deficitare din judeţ sau, după caz, din

municipiul Bucureşti, avizată de Ministerul Sănătăţii Publice.

  6. Situaţii locative sau sociale deosebite:

  6.1. tineri proveniţi din case de ocrotire socială şi care

       au împlinit 18 ani                                       15 puncte

  6.2. tineri care au adoptat sau adoptă copii                  10 puncte

  6.3. tineri evacuaţi din case naţionalizate                    5 puncte

  NOTĂ:

  Criteriile de ierarhizare stabilite prin punctaj se aplică numai

solicitanţilor care au îndeplinit în totalitate criteriile specificate la

lit. A.

  În cazul înregistrării unor punctaje egale, solicitanţii vor fi

departajaţi în funcţie de situaţia locativă constatată la data efectivă a

repartizării locuinţelor, având prioritate, numai în acest caz, solicitanţii

a căror situaţie locativă este sau poate deveni, în mod iminent, gravă. Dacă

nici acest criteriu nu este suficient, departajarea se poate face în funcţie

de vechimea cererii solicitantului, luându-se în considerare data efectivă a

înregistrării cererii (zi/lună/an), având prioritate, în acest caz,

solicitantul a cărui cerere are vechime mai mare. În cazul în care

departajarea nu se poate efectua nici în baza acestor criterii, au

prioritate solicitanţii care au punctajul cel mai mare acordat pe baza

criteriilor cu caracter de protecţie socială (starea civilă + starea de

sănătate actuală).
    Anexa Nr. 2
LISTA

actelor justificative necesare pentru stabilirea ordinii de prioritate în soluţionarea cererilor de repartizare a locuinţelor construite de Agenţia Naţională pentru Locuinţe pentru medicii rezidenţi şi alţi tineri specialişti din sistemul de sănătate

    1. Cererea de locuinţă efectuată individual şi în nume propriu

    2. Copie autentificată de pe actul de identitate

    3. Documente autentificate din care să rezulte nivelul de studii (diplome, licenţe etc.), calitatea de medic rezident şi modalitatea de obţinere a acesteia (cu sau fără concurs), precum şi specialitatea în care se va pregăti pe durata rezidenţiatului.

    4. Adeverinţă de la locul de muncă însoţită de o copie de pe carnetul de muncă completat la zi

    5. Copii de pe certificatul de căsătorie şi, după caz, de pe cele de naştere ale copiilor

    6. Declaraţii pe propria răspundere, autentificate la notar public, ale titularului cererii şi, după caz, ale soţiei/soţului şi ale celorlalţi membri majori din familia acestuia, din care să reiasă că nu deţine sau nu a deţinut o altă locuinţă în proprietate şi/sau că nu este beneficiarul unei alte locuinţe cu chirie, proprietate de stat, proprietate a unităţii administrativ-teritoriale sau a unităţii în care îşi desfăşoară activitatea, în localitatea în care a solicitat locuinţă.

    7. Documente din care să reiasă situaţia locativă a solicitantului (contract de închiriere etc.)

    8. Certificat medical, în situaţia în care solicitantul sau alt membru al familiei acestuia aflat în întreţinere necesită, potrivit legii, însoţitor sau o cameră în plus

    9. Documente autentificate din care să rezulte situaţii locative sau sociale deosebite, dacă este cazul.

    NOTĂ:

    Lista actelor justificative necesare pentru stabilirea ordinii de prioritate în soluţionarea cererilor de repartizare a locuinţelor construite de Agenţia Naţională pentru Locuinţe pentru medicii rezidenţi şi alţi tineri specialişti din sistemul de sănătate precum şi lista specialităţilor şi activităţilor deficitare din judeţ sau, după caz, din municipiul Bucureşti vor fi aduse la cunoştinţa persoanelor interesate, de către autorităţile de sănătate publică, odată cu celelalte documente şi în condiţiile prevăzute de art. 7 alin. (6) din Hotărârea Guvernului nr. 339/2008 pentru aprobarea Normelor de administrare a locuinţelor construite de Agenţia Naţională pentru Locuinţe de care pot beneficia medicii rezidenţi şi alţi tineri specialişti din sistemul de sănătate.

_____________
